Diari Oficial de la Generalitat Valenciana


Sumari del DOGV 9454, del 21-10-2022 (2022/9627)

DECRET 135/2022, de 7 d'octubre, del Consell, per la qual es crea el Centre Integrat Públic de Formació Professional de Dénia.
------------------------------------------------------------------------------------------------------------------------------

### Dades del document

Número de DOGV
:   9454

Data del DOGV
:   21-10-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/9627


Data del document
:   07-10-2022

Organisme emissor
:   Conselleria d'Educació, Cultura i Esport

Tipus de document
:   Decret

Descriptors 

:   * Conselleria d'Educació, Cultura i Esport
    * Conselleria d'Economia Sostenible, Sectors Productius, Comerç i Treball
    * Conselleria d'Educació, Cultura i Esport
    * centre d'ensenyament

DECRET 135/2022, de 7 d'octubre, del Consell, per la qual es crea el Centre Integrat Públic de Formació Professional de Dénia. [2022/9627]  
La Generalitat, de conformitat amb el que disposa l'article 53 de l'Estatut d'Autonomia, té competència exclusiva per a la regulació i administració de l'ensenyament en tota la seua extensió, nivells i graus, modalitats i especialitats, i ha de garantir el dret a una formació professional adequada, a la formació permanent i als mitjans apropiats d'orientació professional, al mateix temps que l'article 80 del mateix text reconeix el dret a accedir als serveis públics d'ocupació i formació professional.  
La Llei orgànica 5/2002, de 19 de juny, de les qualificacions i de la formació professional, defineix en el primer paràgraf del seu article 11.4 els centres integrats de formació professional com a centres que, en el marc del Sistema Nacional de Qualificacions, impartiran totes les ofertes de Formació Professional, conduents a títols i certificats de professionalitat, que figuren en el Catàleg Nacional de Qualificacions Professionals. I en el segon paràgraf estableix que les administracions, en l'àmbit de les seues competències, podran crear i autoritzar aquests centres integrats de Formació Professional. D'altra banda, l'article 11.6 assenyala que el Govern i els consells de Govern de les comunitats autònomes, en l'àmbit de les seues respectives competències, adaptaran la composició i funcions dels centres integrats de Formació Professional a les seues característiques específiques.  
  
Posteriorment, la Llei orgànica 2/2006, de 3 de maig, d'educació, que regula la Formació Professional Inicial, en l'article 42.1 indica que correspon a les administracions educatives, en l'àmbit de les seues competències, i als agents socials i econòmics, programar l'oferta dels ensenyaments de Formació Professional. D'igual manera, l'article 39.5 recull la possibilitat que els estudis de formació professional regulats en aquesta llei puguen realitzar-se tant en els centres educatius com en els centres integrats i de referència nacional.  
Per la seua part, el Reial decret 1558/2005, de 23 de desembre, regula els requisits bàsics dels centres integrats de Formació Professional, i determina al llarg de l'articulat les competències atribuïdes a les administracions de les comunitats autònomes quant a l'organització d'una xarxa de centres integrats de titularitat pública, i preveu l'existència de centres integrats de titularitat privada.  
La creació de centres integrats de Formació Professional respon a la necessitat d'assegurar una nova oferta integrada que capacite per a l'acompliment qualificat de les diferents professions i servisca de recurs formatiu permanent a la població adulta per a millorar les seues condicions d'ocupabilitat. Els centres integrats es conceben com a instruments en l'àmbit de la formació al servei de la ciutadania i del sector productiu que han de contribuir a la qualificació i requalificació dels treballadors i treballadores, que s'acomoden a les seues diferents expectatives professionals. Tot això amb la fi, així mateix, de propiciar l'increment de la seua qualificació i el seu desenvolupament personal integral.  
El Decret 219/2014, de 12 de desembre, del Consell, pel qual es regula el Consell Valencià de Formació Professional, consagra el principi d'integració de les diferents modalitats de Formació Professional.  
  
Els centres integrats de Formació Professional de la Comunitat Valenciana estan regulats en el Decret 193/2021, de 3 de desembre, del Consell, d'organització i funcionament dels centres integrats públics de Formació Professional de la Comunitat Valenciana (DOGV 9241, 23.12.2021). En aquesta disposició es preveu la creació, l'autorització, la transformació i el funcionament dels esmentats centres en el marc del que estableix el Reial decret 1558/2005, de 23 de desembre, pel qual es regulen els requisits bàsics dels centres integrats de Formació Professional. La Conselleria d'Educació, Cultura i Esport i la Conselleria d'Economia Sostenible, Sectors Productius, Comerç i Treball, una vegada estudiada l'oferta de la comarca, han considerat convenient crear el Centre Integrat Públic de Formació Professional (CIPFP) de Dénia.  
La creació del CIPFP de Dénia, és necessària per a impulsar la formació de la ciutadania del territori en els ensenyaments de Formació Professional de les famílies professionals de Comerç i Màrqueting, Marítim-pesquera i Hostaleria i Turisme, ja que la zona d'influència d'aquest centre és una zona turística de referència a la Comunitat Valenciana amb gran pes en aquests sectors econòmics. Per l'emplaçament d'aquest CIPFP a la comarca de la Marina Alta, i les famílies professionals que es planifica implantar en el centre, el centre serà referència en la formació de la ciutadania amb vista a un sector turístic integral que comprén serveis d'hostaleria, restauració, comerç internacional, activitats portuàries, creuers de passatgers, i embarcacions de recreació, entre d'altres. Així mateix, la creació d'aquest CIPFP respon a la necessitat de vertebrar tot el territori de la Comunitat Valenciana amb una xarxa de centres integrats públics de Formació Professional que donen servei a totes les àrees socioeconòmiques en què s'estructura i la qual, actualment, presenta una mancança en la zona de les marines a la província d'Alacant.  
L'article 4 del Decret 193/2021, de 3 de desembre, estableix que la creació d'un centre integrat públic de Formació Professional es realitzarà mitjançant Decret del Consell, a proposta de les conselleries competents en matèria d'educació i d'ocupació. Conseqüentment, és necessari aprovar la creació d'aquest centre integrat mitjançant decret, ja que és la manera més eficaç de creació i amb plena seguretat jurídica en el marc de l'ordenament jurídic vigent esmentat anteriorment. La norma conté la regulació adequada i imprescindible, i estableix les obligacions necessàries a fi d'atendre l'objectiu de creació del centre integrat, seguint el principi de proporcionalitat.  
  
El principi de transparència s'ha vist garantit mitjançant la participació a l'hora d'elaborar-lo per part dels agents destinataris d'aquest decret, a través de la negociació en tots els àmbits de participació: mesa sectorial d'educació, el Consell Valencià de la Formació Professional i el Consell Escolar Municipal. Respecte al principi d'eficiència, la creació d'aquest centre ha tingut la racionalització dels recursos públics disponibles. Per tant, en la tramitació d'aquesta norma s'han respectat els principis de bona regulació previstos en l'article 129 de la Llei 39/2015, d'1 d'octubre, del procediment administratiu comú de les administracions públiques: principis de necessitat, eficàcia, proporcionalitat, seguretat jurídica, transparència i eficiència.  
  
Per tot això, una vegada informada la mesa sectorial d'Educació i informat el Consell Valencià de la Formació Professional, comunicat al Consell Escolar Municipal de Dénia, a proposta de les conselleries d'Educació, Cultura i Esport i d'Economia Sostenible, Sectors Productius, Comerç i Treball, i amb la deliberació prèvia del Consell, en la reunió del dia 7 d'octubre de 2022,  
  
  
DECRETE  
  
Article 1. Objecte  
Es crea el següent centre docent:  
Província: Alacant  
Localitat: Dénia  
Denominació: Centre Integrat Públic de Formació Professional de Dénia  
Titular: Generalitat  
Codi: 12984274  
Domicili: Carrer Falutx, s/n  
Composició: 10 grups d'ensenyaments de Formació Professional  
Capacitat: 270 llocs escolars de Formació Professional  
  
Article 2. Ensenyaments autoritzats  
1. El centre creat impartirà els ensenyaments de la família professional d'Hostaleria i Turisme següents:  
- Cuina i Restauració (grau bàsic).  
- Cuina i Gastronomia (grau mitjà).  
- Serveis en Restauració (grau mitjà).  
- Direcció de Cuina (grau superior).  
- Guia, Informació i Assistència Turístiques (grau superior).  
2. Podrà, així mateix, impartir les accions formatives corresponents a la Formació Professional per a l'Ocupació, esmentades al Catàleg Nacional de Qualificacions Professionals, corresponents a les famílies professionals dels ensenyaments que el centre tinga implantades.  
  
Article 3. Reestructuració dels ensenyaments a impartir en l'IES María Ibars, codi de centre 23425026, de Dénia  
1. En l'Institut d'Educació Secundària María Ibars (codi de centre 85931693) s'extingeixen els ensenyaments que fan referència al punt 1 de l'article 2 d'aquest decret.  
2. L'alumnat que estiga cursant els ensenyaments assenyalats en l'article 2 d'aquest decret es traslladarà al CIPFP de Dénia.  
3. La direcció general competent en matèria de personal docent realitzarà els tràmits administratius oportuns per a la reubicació del professorat que estava prestant serveis de manera definitiva en l'IES María Ibars.  
  
  
DISPOSICIONS ADDICIONALS  
  
Primera  
Del que estableix aquest decret s'efectuarà la corresponent inscripció en el Registre de Centres Docents de la Comunitat Valenciana.  
  
  
Segona  
El finançament de la despesa corrent del centre integrat que es crea en aquesta disposició anirà a càrrec dels pressupostos de la Generalitat corresponents a la conselleria competent en matèria d'educació.  
La conselleria competent en matèria d'ocupació finançarà, mitjançant les convocatòries que corresponguen, la despesa derivada de la impartició de la Formació Professional per a l'Ocupació en aquest centre integrat públic de Formació Professional.  
  
  
DISPOSICIONS TRANSITÒRIES  
  
Primera  
Els expedients de l'alumnat de l'IES María Ibars corresponents als ensenyaments assenyalats en l'article 2 d'aquest decret, es traslladaran al CIPFP de Dénia.  
  
Segona  
La Direcció Territorial d'Educació, Cultura i Esport d'Alacant és la competent per a nomenar l'equip directiu del centre, de conformitat amb el que estableix el capítol IV del títol V de la Llei orgànica 2/2006, de 3 de maig, d'educació, i l'article 18 del Decret 252/2019, de 29 de novembre, del Consell, de regulació de l'organització i el funcionament dels centres públics que imparteixen ensenyaments d'Educació Secundària Obligatòria, Batxillerat i Formació Professional.  
  
  
  
DISPOSICIONS FINALS  
  
Primera  
Es faculta la conselleria competent en matèria d'educació perquè adopte les mesures necessàries per al compliment i desplegament del que estableix aquest decret, així com per a modificar, en el seu cas, la denominació i configuració del centre.  
  
Segona  
Aquest decret es publicarà en el Diari Oficial de la Generalitat Valenciana i tindrà els seus efectes a partir de l'inici del curs escolar 2022-2023.  
  
Contra aquest decret, que posa fi a la via administrativa de conformitat amb el que estableix l'article 114.c de la Llei 39/2015, d'1 d'octubre, del procediment administratiu comú de les administracions públiques, les persones interessades podran interposar els recursos següents:  
  
a) Directament, un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, a comptar a partir de l'endemà de ser publicat, de conformitat amb el que estableixen els articles 10.1.a i 46.1 de la Llei 29/1998, de 13 de juliol, reguladora de la jurisdicció contenciosa administrativa.  
b) Potestativament, un recurs de reposició davant del Consell, en el termini d'un mes a comptar des de l'endemà de ser publicat, de conformitat amb el que estableixen els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, tenint en compte que no és possible simultaniejar el recurs contenciós administratiu i el recurs potestatiu de reposició.  
c) En el cas que la persona interessada siga una administració pública, no s'hi pot interposar cap recurs en via administrativa, sense perjuí del que disposa l'article 44 de la llei 29/1998, de 13 de juliol, i ha de requerir prèviament l'anul·lació o la revocació d'aquest decret, en el termini de dos mesos comptats des de l'endemà de la publicació, tenint en compte que això no incideix en la seua executivitat ni interromp els terminis amb vista a la seua fermesa, per no ser substitutiu del règim de recursos en via administrativa.  
Tot això sense perjuí que les persones interessades puguen fer ús de qualsevol altra via que consideren oportuna.  
  
València, 7 d'octubre de 2022,  
  
El president de la Generalitat,  
XIMO PUIG I FERRER  
  
La consellera d'Educació, Cultura i Esport,  
RAQUEL TAMARIT IRANZO  
  
El conseller de Economia Sostenible,   
Sectors Productius, Comerç i Treball,  
RAFAEL CLIMENT GONZÁLEZ